LIGJ
Nr. 166/2020

PËR DISA NDRYSHIME DHE SHTESA NË LIGJIN NR. 8097, DATË 21.3.1996, “PËR PENSIONET SHTETËRORE SUPLEMENTARE TË PERSONAVE QË KRYEJNË FUNKSIONE KUSHTETUESE DHE TË PUNONJËSVE TË SHTETIT”, 
TË NDRYSHUAR

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 8097, datë 21.3.1996, “Për pensionet shtetërore suplementare të personave që kryejnë funksione kushtetuese dhe të punonjësve të shtetit”, të ndryshuar, bëhen këto ndryshime dhe shtesa:

Neni 1

Në nenin 1 bëhen këto ndryshime dhe shtesa: 
1. Pika 7 ndryshohet si më poshtë:
“7. Me termin “pagë referuese” kuptohet paga e muajit më të fundit, sipas legjislacionit në fuqi që zbatohet për atë funksion a detyrë. 
Për funksionet e parashikuara dhe të referuara në ligjin nr. 96/2016 “Për statusin e gjyqtarëve dhe prokurorëve në Republikën e Shqipërisë” dhe për funksionet, paga e të cilëve referohet te ligji i sipërcituar, me termin “pagë referuese” kuptohet:
 a) për personat, të cilët kanë vite shërbimi deri më 31.12.2018, pavarësisht datës së lindjes të së drejtës për përfitim, paga e muajit të fundit që zbatohej për atë funksion apo detyrë, sipas legjislacionit në fuqi, deri në datën 31.12.2018;
b) për personat, të cilët kanë vite shërbimi pas datës 1.1.2019, paga e muajit të fundit që zbatohet për atë funksion, sipas legjislacionit në fuqi, në momentin e lindjes të së drejtës për përfitim, por në asnjë rast kjo pagë referuese nuk e tejkalon pagën e Presidentit të Republikës; 
c) për personat, të cilët kanë vite shërbimi para dhe pas datës 31.12.2018, paga referuese për periudhën e shërbimit është paga mesatare mujore referuese që llogaritet si raport i shumës së pagave referuese të të gjitha funksioneve e detyrave që kanë gëzuar personat, respektivisht sipas përcaktimeve të shkronjave “a” dhe “b”, me shumën e muajve që njihet si periudhë shërbimi për të gjitha funksionet e detyrat, por në asnjë rast kjo pagë referuese nuk e tejkalon pagën e Presidentit të Republikës. 
Paga referuese është bazë e llogaritjes së pensioneve suplementare dhe e pagesës kalimtare.”.
2. Në pikën 8, “Grupi i parë”, bëhen këto shtesa dhe ndryshime: 
a) Në shkronjën “a” shtohen funksionet:
- Kryetar i Kolegjit të Posaçëm të Apelimit;
- Komisioneri Publik;
- Kryetar i Komisionit të Pavarur të Kualifikimit; 
- Kryetar i Këshillit të Lartë Gjyqësor;
- Kryetar i Këshillit të Lartë të Prokurorisë;
- Drejtues i Strukturës së Posaçme të Antikorrupsionit dhe Krimit të Organizuar;
b) Në shkronjën “b” shtohen funksionet: 
- Gjyqtar i Kolegjit të Posaçëm të Apelimit;
- Komisioner i Komisionit të Pavarur të Kualifikimit;
- Anëtar i Këshillit të Lartë Gjyqësor;
- Anëtar i Këshillit të Lartë të Prokurorisë;
- Inspektori i Lartë i Drejtësisë;
- Drejtor i Shkollës së Magjistraturës.
c) Në shkronjën “b”, funksioni “Zëvendëskryetar i Këshillit të Lartë të Drejtësisë” shfuqizohet.
3. Në pikën 9, “Grupi i dytë”, bëhen këto shtesa:
a) Në shkronjën “a” shtohen funksionet: 
- Sekretar i Përgjithshëm i Kolegjit të Posaçëm të Apelimit;
- Sekretar i Përgjithshëm i Komisionit të Pavarur të Kualifikimit; 
- Kancelar i Komisionerit Publik; 
- Sekretar i Përgjithshëm i Këshillit të Lartë Gjyqësor;
- Sekretar i Përgjithshëm i Këshillit të Lartë të Prokurorisë;
- Sekretar i Përgjithshëm në Inspektoratin e Lartë të Drejtësisë;
- Magjistrat;
- Pedagog i brendshëm në Shkollën e Magjistraturës.
b) Në shkronjën “d” shtohen funksionet: 
- Këshilltar i Kolegjit të Posaçëm të Apelimit;
- Këshilltar i Komisionit të Pavarur të Kualifikimit;
- Këshilltar i Komisionerit Publik;
- Kancelar në Shkollën e Magjistraturës;
- Punonjës të tjerë të barazueshëm me ta, sipas përcaktimeve me vendim të Këshillit të Ministrave.”.
4. Pika 11 ndryshohet si më poshtë:
“11. Me termin “pagesë kalimtare” kuptohet pagesa që përfitojnë personat, subjekt i këtij ligji, pas ndërprerjes së funksionit ose kur punësohen në një funksion me pagë më të ulët se paga pararendëse. Për efekt të këtij ligji, dorëheqja, alternimi i funksionit titullar me anëtar brenda institucionit nuk konsiderohet ndërprerje e funksionit. ”.

Neni 2

Në nenin 7 fjalët “pas largimit nga funksioni” zëvendësohen me fjalët “pas ndërprerjes së funksionit”.

Neni 3

Në fund të nenit 9 shtohet paragrafi me këtë përmbajtje: 
“Për personat, të cilët kanë kryer funksionet e parashikuara dhe të referuara në ligjin nr. 96/2016 “Për statusin e gjyqtarëve dhe prokurorëve në Republikën e Shqipërisë”, të ndryshuar, dhe për funksionet, paga e të cilëve referohet te ligji i sipërcituar, masa e pensionit llogaritet sipas përcaktimeve të bëra në këtë nen, por llogaritja e përfitimit për periudhat e shërbimit të kryera nga individët dhe të njohura si të tilla nga ky ligj bëhet sipas pagave referuese respektive, të përcaktuara në pikën 7 të nenit 1 të këtij ligji”. 

Neni 4

Në fund të nenit 11 shtohet paragrafi me këtë përmbajtje:
“Për personat, të cilët kanë kryer funksionet e parashikuara dhe të referuara në ligjin nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar, dhe për funksionet paga e të cilëve referohet te ligji i sipërcituar, masa e pensionit llogaritet sipas përcaktimeve të bëra në këtë nen, por periudhat e shërbimit të kryera nga individët vlerësohen sipas pagave referuese respektive, të përcaktuara në pikën 7 të nenit 1 të këtij ligji.”. 

Neni 5

Pas nenit 17 shtohet neni 17/1 me këtë përmbajtje:

“Neni 17/1
Indeksimi i pagës referuese

Paga referuese e përcaktuar në shkronjën “a” të pikës 7 të nenit 1 të këtij ligji, mbi të cilën llogariten pensionet shtetërore suplementare për personat që kanë kryer funksionet e parashikuara dhe të referuara në ligjin nr. 96/2016 “Për statusin e gjyqtarëve dhe prokurorëve në Republikën e Shqipërisë”, të ndryshuar, dhe për funksionet, paga e të cilëve referohet te ligji i sipërcituar, indeksohet sipas indeksit të çmimeve të konsumit deri në datën e lindjes së të drejtës për përfitim. 
Procedurat e indeksimit të pagës referuese sipas funksioneve përcaktohen me vendim të Këshillit të Ministrave.”.

Neni 6

Ky ligj hyn në fuqi 15 ditë pas botimit në Fletoren Zyrtare. 

Miratuar në datën 23.12.2020.

